|  |
| --- |
| PATVIRTINTA  Akcinės bendrovės „Oro navigacija“  generalinio direktoriaus  2024 m. gegužės 23 d.  įsakymu Nr. V-88 |

**AKCInės bendrovės „ORO NAVIGACIJA“  
mažos vertės PIRKIMŲ**

**TAISYKLĖS**

**TURINYS:**

[I. PAGRINDINĖS SĄVOKOS 1](#_Toc480387851)

[II. BENDROSIOS NUOSTATOS 2](#_Toc480387852)

[III. MAŽOS VERTĖS PIRKIMUS ATLIEKANTYS ASMENYS 3](#_Toc480387853)

[IV. PASIRENGIMAS PIRKIMUI 3](#_Toc480387854)

[V. MAŽOS VERTĖS PIRKIMŲ VYKDYMO BŪDAI 3](#_Toc480387855)

[VI. SKELBIAMOS APKLAUSOS VYKDYMO EIGA 4](#_Toc480387856)

[VII. NESKELBIAMOS APKLAUSOS VYKDYMO EIGA 9](#_Toc480387857)

[VIII. PIRKIMO (PRELIMINARIOJI) SUTARTIS 10](#_Toc480387858)

[IX. BAIGIAMOSIOS NUOSTATOS 11](#_Toc480387859)

I SKYRIUS

PAGRINDINĖS SĄVOKOS

## Taisyklėse naudojamos sąvokos:

|  |  |  |
| --- | --- | --- |
|  | **Bendrovė** | Akcinė bendrovė „Oro navigacija“ |
|  | **Taisyklės** | Šios Bendrovės mažos vertės pirkimų taisyklės. |
|  | **CVP IS** | Viešųjų pirkimų tarnybos administruojama Centrinė viešųjų pirkimų informacinė sistema. |
|  | **CPO** | Centrinė perkančioji organizacija, kaip ji apibrėžta Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 2 straipsnio 2 dalyje. |
|  | **Ekspertas** | Bendrovės darbuotojas arba trečiasis asmuo (ne Bendrovės darbuotojas), turintis atitinkamą kompetenciją ir specifinių žinių. |
|  | **Mažos vertės pirkimas arba Pirkimas** | Supaprastintas pirkimas, kaip nustatyta Įstatymo 12 straipsnio 3 dalyje ir Įstatymo 13 straipsnio 9 dalyje nurodytas pirkimas. |
|  | **Pirkimo iniciatorius** | Bendrovės generalinio direktoriaus įsakymu paskirtas Bendrovės darbuotojas, kuris inicijuoja konkretų Pirkimą ir dalyvauja to Pirkimo procese nuo Pirkimo inicijavimo iki Pirkimo sutarties sudarymo bei kiekviename Pirkimo proceso etape yra atsakingas už jam priskirtų veiksmų įvykdymą. |
|  | **Pirkimo objektas** | Perkamos prekės, paslaugos ir (ar) darbai. |
|  | **Pirkimų organizatorius** | Bendrovės generalinio direktoriaus įsakymu paskirtas darbuotojas, kuris Bendrovės nustatyta tvarka organizuoja ir atlieka Mažos vertės pirkimus, jeigu šiose Taisyklėse nenumatyta kitaip. |
|  | **Pirkimų proceso aprašas** | Bendrovės pirkimų proceso aprašas, patvirtintas Bendrovės generalinio direktoriaus 2024 m. vasario 29 d. įsakymu Nr. V-36 „Dėl akcinės bendrovės „Oro navigacija“ pirkimų proceso aprašo patvirtinimo“ (su pakeitimais ir papildymais). |
|  | **Numatoma Pirkimo vertė** | Bendrovės numatomos (-ų) sudaryti sutarties (-čių) vertė, apskaičiuota vadovaujantis Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų įstatymo 13 straipsniu. |
|  | **Įstatymas** | Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas (aktuali redakcija, pradedant Mažos vertės pirkimą). |
|  | **VPĮ** | Lietuvos Respublikos viešųjų pirkimų įstatymas (aktuali redakcija, pradedant Mažos vertės pirkimą). |
|  | **EBVPD** | Europos bendrasis viešųjų pirkimų dokumentas, preliminariai patvirtinantis tiekėjo kvalifikacijos atitiktį ir pašalinimo pagrindų nebuvimą. |
|  | **VPT** | Viešųjų pirkimų tarnyba. |

## Kitos Taisyklėse naudojamos sąvokos yra apibrėžtos Įstatyme arba VPĮ.

II SKYRIUS

BENDROSIOS NUOSTATOS

## Šios Taisyklės nustato Bendrovės vykdomų prekių, paslaugų ir darbų Mažos vertės pirkimų būdus ir jų procedūrų atlikimo tvarką, Pirkimo dokumentų rengimo ir teikimo tiekėjams reikalavimus, ginčų nagrinėjimo procedūras. Šios Taisyklės netaikomos tiems pirkimams, kuriems netaikomas Įstatymas.

## Taisyklės parengtos vadovaujantis:

### Įstatymo nuostatomis;

### kitais Pirkimus reglamentuojančiais teisės aktais.

## Atlikdama Mažos vertės pirkimus Bendrovė vadovaujasi Įstatymu, šiomis Taisyklėmis, Bendrovės Pirkimų proceso aprašu ir kitais teisės aktais, reglamentuojančiais Mažos vertės pirkimų vykdymą. Tuo atveju, kai šios Taisyklės neatitinka Įstatymo ir kitų imperatyvių teisės aktų nuostatų, taikomi Įstatymo ar kitų imperatyvių teisės aktų reikalavimai.

## Mažos vertės pirkimo pradžią, pabaigą, Pirkimo procedūrų nutraukimą reglamentuoja Įstatymo 41 straipsnis. Tuo atveju, kai Mažos vertės pirkimas atliekamas neskelbiamos apklausos būdu, Pirkimas prasideda, kai Bendrovė kreipiasi į tiekėją (tiekėjus) prašydama pateikti pasiūlymą (pasiūlymus).

## Bendrovė bet kuriuo metu iki Pirkimo sutarties (preliminariosios sutarties) sudarymo turi teisę savo iniciatyva nutraukti pradėtas Pirkimo procedūras, jeigu atsirado aplinkybių, kurių nebuvo galima numatyti. Bendrovė privalo nutraukti Pirkimo procedūras, jeigu buvo pažeisti Įstatymo 29 straipsnio 1 dalyje nustatyti principai ir atitinkamos padėties negalima ištaisyti.

## Pasikeitus Taisyklėse minimų teisės aktų ir (ar) rekomendacinio pobūdžio dokumentų nuostatoms, teisės aktams ir (ar) rekomendacinio pobūdžio dokumentams netekus galios arba įsigaliojus naujiems teisės aktams ir (ar) rekomendacinio pobūdžio dokumentams, kurie kitaip reguliuoja ir (ar) rekomenduoja taikyti Taisyklėse aptariamus aspektus, Taisyklėmis vadovaujamasi tiek, kiek jos neprieštarauja teisės aktams, kartu atsižvelgiant į pasikeitusį, teisės aktuose įtvirtintą teisinį reguliavimą ir (ar) pasikeitusias rekomendacinio pobūdžio dokumentų nuostatas.

## Bendrovė privalo įsigyti prekių, paslaugų ir darbų iš CPO arba per ją Įstatymo 90 straipsnio 2 numatytais atvejais. Bendrovė privalo motyvuoti savo sprendimą neatlikti pirkimo naudojantis centralizuotų pirkimų katalogu ir argumentus nurodyti pirkimo dokumentuose. Šiame punkte numatytos pareigos įsigyti prekių, paslaugų ir darbų iš CPO arba per ją gali būti nesilaikoma, kai atliekant neskelbiamą apklausą numatoma Pirkimo sutarties vertė yra mažesnė kaip 15 000 Eur (penkiolika tūkstančių eurų) (be PVM).

## Tais atvejais, kai neatliekamas Pirkimas iš CPO, kaip numatyta Taisyklių 9 punkte, Bendrovė, norėdama įsigyti prekes, paslaugas ar darbus gali:

### atlikti Pirkimą savarankiškai;

### įgalioti kitą perkantįjį subjektą atlikti Pirkimo procedūras (kaip numatyta Įstatymo 91 straipsnyje);

### atlikti bendrus Pirkimus kartu su kitomis Lietuvos Respublikos ar kitų valstybių narių perkančiaisiais subjektais (kaip numatyta Įstatymo 92 – 93 straipsniuose).

III SKYRIUS

MAŽOS VERTĖS PIRKIMUS ATLIEKANTYS ASMENYS

## Mažos vertės pirkimus Bendrovėje atlieka Pirkimų organizatoriai, jeigu Bendrovės generalinio direktoriaus įsakymu nenustatyta kitaip.

## Pirkimo procedūrose gali dalyvauti ir kiti Įstatyme numatyti asmenys.

## Pirkimų organizatorius ir kiti Pirkimo procedūroje dalyvaujantys ar galintys daryti įtaką jos rezultatams asmenys, Pirkimo procedūrose dalyvauja ar su Pirkimu susijusius sprendimus priima, tik prieš tai pasirašę konfidencialumo pasižadėjimą bei Lietuvos Respublikos viešųjų ir privačių interesų derinimo įstatymo nustatyta tvarka pateikę privačių interesų deklaraciją.

IV SKYRIUS

PASIRENGIMAS PIRKIMUI

## Siekdama pasirengti Pirkimui ir pranešti tiekėjams apie Pirkimo planus bei reikalavimus, Bendrovė gali prašyti suteikti ir gauti nepriklausomų ekspertų, institucijų arba rinkos dalyvių konsultacijas, taip pat gali iš anksto CVP IS pagal VPT nustatytą tvarką paskelbti Pirkimų techninių specifikacijų projektus.

V SKYRIUS

MAŽOS VERTĖS PIRKIMŲ VYKDYMO BŪDAI

## Bendrovės Mažos vertės pirkimai atliekami šiais būdais:

## 15.1. skelbiama apklausa;

## 15.2. neskelbiama apklausa.

## Jei Bendrovė nusprendžia Pirkimą vykdyti , Įstatyme numatytu Pirkimo būdu, Pirkimas vykdomas vadovaujantis atitinkamą Pirkimo būdą reglamentuojančiomis Įstatymo nuostatomis.

## Pirkimas skelbiamos apklausos būdu gali būti vykdomas visais atvejais (net kai Taisyklės leidžia rinktis paprastesnį Pirkimo būdą (neskelbiamą apklausą raštu ar žodžiu)).

## Pirkimas skelbiamos apklausos būdu atliekamas CVP IS priemonėmis, užpildant skelbimą apie Pirkimą, vadovaujantis VPT nustatyta tvarka.

## Pirkimas neskelbiamos apklausos būdu, apklausiant pasirinktą (-us) tiekėją (-us), gali būti vykdomas šiais atvejais:

### jei prekių ar paslaugų Numatoma Pirkimo vertė yra ne daugiau kaip 30 000 eurų be PVM, o darbų – ne daugiau kaip 100 000 eurų be PVM;

### jei Pirkime, apie kurį buvo skelbta, nebuvo gauta pasiūlymų ar visi pateikti pasiūlymai yra netinkami, o pirminės Pirkimo sąlygos iš esmės nekeičiamos;

### kai negalima kitais būdais užtikrinti Pirkimo rezultato kokybės, kaip tik pasirenkant konkrečius tiekėjus, ir to objektyviai neįmanoma padaryti kitomis priemonėmis;

### kai dėl įvykių, kurių Bendrovė negalėjo iš anksto numatyti, būtina ypač skubiai įsigyti prekių, paslaugų ar darbų;

### jeigu Bendrovė pagal ankstesnę Pirkimo sutartį iš kokio nors tiekėjo pirko prekių ir nustatė, kad iš jo verta pirkti papildomai, siekiant iš dalies pakeisti turimas prekes ar įrenginius arba padidinti turimų prekių ar įrenginių kiekį, kai, pakeitus tiekėją, Bendrovei reikėtų įsigyti medžiagų, turinčių kitokias technines charakteristikas, ir dėl to atsirastų nesuderinamumas arba per didelių techninių eksploatavimo ir priežiūros sunkumų;

### jei perkamos prekės ir paslaugos naudojant reprezentacinėms išlaidoms skirtas lėšas;

### kitais Įstatymo 79 straipsnyje numatytais atvejais.

## Pirkimai neskelbiamos apklausos būdu turi būti vykdomi CVP IS priemonėmis, išskyrus atvejus, kai Pirkimas atliekamas Įstatymo 79 straipsnio 1 dalies 3 punkte, 3 dalies 1, 2 ir 4 punktuose ar 5 ir 6 dalyse nustatytomis sąlygomis arba kai kviečiamas tik vienas tiekėjas.

## Pirkimai neskelbiamos apklausos būdu atliekami:

### **žodžiu** (telefonu, tiesiogiai prekybos vietoje, vertinama internete tiekėjų skelbiama informacija apie prekių, paslaugų ar darbų kainą ir kitaip). Pirkimas gali būti atliekamas žodžiu, kai Numatoma Pirkimo vertė neviršija 15 000 Eur (penkiolika tūkstančių eurų) (be PVM). Pirkimo organizatoriai, galintys vykdyti Pirkimus žodžiu, nurodyti Pirkimų proceso apraše;

### **raštu** (CVP IS priemonėmis[[1]](#footnote-1), elektroniniu paštu, paštu ar kitomis priemonėmis);

### **įsigyjant prekes ar paslaugas tiekėjo oficialioje elektroninėje parduotuvėje**. Tiekėjo pasiūlymu yra laikoma elektroninės parduotuvės tinklapyje viešai pateikta informacija apie prekes ar paslaugas, o sutartis laikoma sudaryta prisijungimo būdu, Bendrovei elektroninėmis priemonėmis pateikus Pirkimo užsakymą (atlikus atitinkamus registracijos veiksmus) ir sutikus su tiekėjo standartinėmis sutarties sąlygomis. Sutarties vykdymo metu šios sąlygos taikomos tiek, kiek jos neprieštarauja Įstatymo nuostatoms.

VI SKYRIUS

SKELBIAMOS APKLAUSOS VYKDYMO EIGA

## **PIRMASIS SKIRSNIS**

## **PASIRENGIMAS PIRKIMUI**

## Atliekant Pirkimą skelbiamos apklausos būdu, parengiami pirkimo dokumentai. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

## Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o Bendrovė nupirkti tai, ko reikia. Pirkimo dokumentuose turi būti:

### prekių, paslaugų ar darbų pavadinimas, kiekis (apimtis), su prekėmis teiktinų paslaugų pobūdis, prekių tiekimo, paslaugų teikimo ar darbų atlikimo terminai;

### techninė specifikacija;

### Bendrovės siūlomos šalims pasirašyti esminės Pirkimo sutarties sąlygos ir (arba) Pirkimo sutarties projektas, jeigu jis yra parengtas;

### jeigu ketinama sudaryti preliminariąją sutartį, Pirkimo dokumentuose turi būti esminės preliminariosios sutarties sąlygos ir (arba) preliminariosios sutarties projektas, jeigu jis yra parengtas;

### pasiūlymų rengimo reikalavimai;

### tiekėjų pašalinimo pagrindai, kvalifikacijos reikalavimai ir, jei taikoma, reikalaujami kokybės vadybos sistemos ir (arba) aplinkos apsaugos vadybos sistemos standartai (toliau – reikalavimai tiekėjui). Kadangi šiai informacijai patikrinti gali būti naudojamas EBVPD, nurodoma informacija, ar juo naudojamasi šiame Pirkime (jei taip – pateikiama nuoroda į jį: <https://ec.europa.eu/growth/tools-databases/espd/filter?lang=lt>), ar tiekėjų bus prašoma iškart pateikti dokumentus, patvirtinančius tiekėjo atitiktį keliamiems reikalavimams. Pirkimo dokumentuose gali būti nustatyta, jog dokumentų, patvirtinančių tiekėjo atitiktį keliamiems reikalavimams, bus prašoma tik iš galimo laimėtojo, netaikant reikalavimų dėl EBVPD;

### informacija, kaip turi būti apskaičiuota ir išreikšta pasiūlymuose nurodoma kaina ar sąnaudos. Į kainą ar sąnaudas turi būti įskaičiuoti visi mokesčiai;

### reikalavimas tiekėjams nurodyti, kokiai Pirkimo daliai ir kokie subtiekėjai (jeigu jie žinomi) pasitelkiami;

### informacija, kad tiekėjas privalo nurodyti, kuri informacija, vadovaujantis Įstatymo 32 straipsniu, yra konfidenciali;

### informacija apie pasiūlymų pateikimo termino pabaigą, pateikimo vietą ir būdą;

### informacija apie galimybę šifruoti teikiamus pasiūlymus;

### informacija, ar susipažinimo su pasiūlymais procedūroje galės dalyvauti tiekėjai ar jų įgalioti atstovai;

### pasiūlymų vertinimo kriterijai ir sąlygos;

### informacija, ar Pirkimo metu bus deramasi arba kokiais atvejais bus deramasi, ir derybų sąlygos bei tvarka;

### būdai, kuriais tiekėjai gali prašyti Pirkimo dokumentų paaiškinimų ir tokių prašymų pateikimo terminas, informacija, ar Bendrovė ketina rengti dėl to susitikimą su tiekėjais, taip pat būdai, kuriais Bendrovė savo iniciatyva gali paaiškinti (patikslinti) Pirkimo dokumentus;

### Pirkimo organizatoriaus, kuris įgaliotas palaikyti tiesioginį ryšį su tiekėjais ir gauti iš jų (ne tarpininkų) pranešimus, susijusius su Pirkimų procedūromis, vardas, pavardė, kontaktinė informacija;

### kita informacija Pirkimo dokumentuose pateikiama pagal poreikį, atsižvelgiant į Pirkimo objekto specifiką.

## Pirkimo dokumentuose turi būti nustatomas pasiūlymų pateikimo terminas.Jis nustatomas toks, kad tiekėjui pakaktų laiko parengti pasiūlymą pagal nustatytus reikalavimus. Minimalus pasiūlymų pateikimo terminas – 3 darbo dienos nuo skelbimo apie Pirkimą paskelbimo CVP IS dienos. Nustatant pasiūlymo pateikimo terminą, į jį turi būti įtraukiamas papildomas laikas, reikalingas Viešųjų pirkimų tarnybai skelbimui paskelbti (1 darbo diena).

## **ANTRASIS SKIRSNIS**

## **PIRKIMO PASKELBIMAS**

## Skelbimas apie Pirkimą paskelbiamasVPT nustatyta tvarka.

## Jei gauta paklausimų dėl Pirkimo dokumentų, teikiami Pirkimo dokumentų paaiškinimai ar patikslinimai.

## Paaiškinimai ar patikslinimai, kol nėra pasibaigęs pasiūlymų pateikimo terminas, gali būti teikiami ir Bendrovės iniciatyva. Tiekėjai pasiūlymus dėl Pirkimo dokumentų patikslinimų gali pateikti ne vėliau kaip likus 2 (dviem) darbo dienoms iki pasiūlymų pateikimo termino pabaigos. Pirkimo dokumentuose gali būti nustatytas kitas terminas.

## Paaiškinimai ar patikslinimai CVP IS priemonėmis skelbiami ir siunčiami užklausą pateikusiam bei visiems prie Pirkimo prisijungusiems tiekėjams. Jei paaiškinimai ar patikslinimai teikiami Bendrovės iniciatyva, jų paskelbimas CVP IS priemonėmis laikomas pakankamu. Paaiškinimai ar patikslinimai turi būti pateikiami likus ne mažiau kaip 1 (vienai) darbo dienai iki pasiūlymų pateikimo termino pabaigos.

## Jei Bendrovė paaiškinimų ar patikslinimų nepateikia per nurodytą terminą, pasiūlymų pateikimo terminas nukeliamas ne trumpesniam laikui nei tas, kiek vėluojama pateikti paaiškinimus ar patikslinimus.

## Jei pateikti paaiškinimai ar patikslinimai iš esmės keičia Pirkimo dokumentuose nustatytus Pirkimo objektui keliamus reikalavimus, reikalavimus tiekėjui ar pasiūlymų rengimo reikalavimus, pasiūlymų pateikimo terminas skaičiuojamas iš naujo nuo paaiškinimų ar patikslinimų paskelbimo CVP IS priemonėmis dienos. Įvykus pirmiau nurodytiems pokyčiams, skelbimas apie Pirkimą turi būti patikslinamas ir informacija apie atliktus pakeitimus siunčiama visiems prie Pirkimo prisijungusiems tiekėjams.

## Jeigu rengiami susitikimai su tiekėjais dėl Pirkimo dokumentų, tai daroma su kiekvienu tiekėju individualiai. Surašomas tokio susitikimo protokolas, jame fiksuojami visi susitikimo metu pateikti klausimai dėl Pirkimo dokumentų ir atsakymai į juos. Parengtas susitikimo protokolo išrašas pateikiamas tomis pat priemonėmis ir būdu, kuriais pateikti Pirkimo dokumentai. Protokolo išraše negali būti atskleidžiama informacija apie susitikimo dalyvius.

## Jei gauta pretenzijų – į jas atsakoma Įstatyme nurodyta tvarka ir terminais, įvertinant, ar dėl pateikto atsakymo į pretenziją būtini Pirkimo dokumentų patikslinimai.

## **TREČIASIS SKIRSNIS**

## **GAUTŲ PASIŪLYMŲ ĮVERTINIMAS**

## Suėjus pasiūlymų pateikimo terminui, susipažįstama su CVP IS priemonėmis pateiktais pasiūlymais.

## Bendrovė pagal pirkimo dokumentuose nustatytus vertinimo kriterijus ir tvarką įvertina pateiktus dalyvių pasiūlymus. Kai Bendrovė ekonomiškai naudingiausią pasiūlymą išrenka pagal kainos kriterijų, ji gali pirkimo sąlygose nustatyta tvarka vertinti tik tą pasiūlymą, kuris nustatomas kaip galimas laimėtojas. Jei įvertinus tokį pasiūlymą paaiškėja, kad jis negali būti pripažintas laimėtoju, jo pasiūlymas atmetamas ir toliau tikrinamas pasiūlymas, kuris galėtų būti antras pagal ekonominį pasiūlymo naudingumą. Tokia seka kartojama, kol nustatomas laimėjęs pasiūlymas ar atmetami visi gauti pasiūlymai.

## Bendrovė gali nevertinti viso tiekėjo pasiūlymo, jeigu patikrinus jo dalį nustatoma, kad pasiūlymas, vadovaujantis pirkimo dokumentų reikalavimais, turi būti atmetamas.

## Bendrovė turi teisę reikalauti tiekėjo pagrįsti siūlomą kainą ir sąnaudas, jei ji (jos) atrodo per maža (mažos) tinkamam pirkimo sutarties įvykdymui (tiekėjo, nepagrindusio ar netinkamai pagrindusio siūlomą kainą ar sąnaudas, pasiūlymas atmetamas).

## Bendrovė ekonomiškai naudingiausią pasiūlymą išrenka vadovaudamasi Įstatymo 64 straipsnyje nustatytais reikalavimais.

## Jei Pirkimo dokumentuose buvo nustatyti reikalavimai tiekėjui ir nereikalauta EBVPD, o prašyta pateikti atitiktį keliamiems reikalavimams patvirtinančius dokumentus pagal Įstatymo 59 straipsnį ir VPĮ 51 straipsnį, patikrinama, ar pagal pateiktuose dokumentuose nurodytą informaciją tiekėjas atitinka keliamus reikalavimus.

## Jei Pirkimo dokumentuose buvo nustatyti reikalavimai tiekėjui ir reikalauta EBVPD, įvertinama jame pateikta informacija ir priimamas sprendimas dėl kiekvieno pasiūlymą pateikusio dalyvio atitikties reikalavimams.

## Jei buvo numatyta, kad dokumentų, patvirtinančių tiekėjo atitiktį keliamiems reikalavimams, bus prašoma tik iš galimo laimėtojo, netaikant reikalavimų dėl EBVPD, Bendrovė prašo galimo laimėtojo pateikti dokumentus, patvirtinančius tiekėjo atitiktį keliamiems reikalavimams.

## Tiekėjai informuojami apie patikrinimo rezultatus (tiekėjas atitinka / neatitinka keliamus reikalavimus). Teisę dalyvauti tolesnėse pirkimo procedūrose turi tik keliamus reikalavimus atitinkantys dalyviai. Jei tiekėjas šalinamas iš Pirkimo, tiekėjui nurodomas jo pašalinimo pagrindas.

## Jeigu ekonomiškai naudingiausiame pasiūlyme nurodyta kaina viršija pirkimui skirtas lėšas, nustatytas Bendrovės prieš pradedant pirkimo procedūrą, ir Bendrovė pirkimo dokumentuose nėra nurodžiusi pirkimui skirtų lėšų sumos, kiti pasiūlymų eilėje esantys pasiūlymai laimėjusiais negali būti nustatyti. Pirkimui skirtų lėšų suma, nustatyta ir užfiksuota Bendrovės rengiamuose dokumentuose prieš pradedant pirkimo procedūras, gali būti keičiama, kai ji nėra nurodyta pirkimo dokumentuose, Bendrovei ekonomiškai naudingiausiame pasiūlyme nurodyta kaina yra priimtina ir Bendrovė gali pagrįsti šios kainos priimtinumą ir suderinamumą su racionalaus lėšų naudojimo principu.

## Jei tiekėjas pateikė netikslius, neišsamius ar klaidingus dokumentus ar duomenis apie atitiktį pirkimo dokumentų reikalavimams arba šių dokumentų ar duomenų trūksta, Bendrovė, nepažeisdama lygiateisiškumo ir skaidrumo principų gali prašyti tiekėją šiuos dokumentus ar duomenis patikslinti, papildyti arba paaiškinti per jos nustatytą protingą terminą, vadovaudamasi viešuosius pirkimus reglamentuojančiais teisės aktais.

## Bendrovė gali prašyti dalyvių patikslinti, papildyti arba paaiškinti savo pasiūlymus, tačiau ji negali prašyti, siūlyti arba leisti pakeisti pasiūlymo esmės – pakeisti kainą arba padaryti kitų pakeitimų, dėl kurių pirkimo dokumentų reikalavimų neatitinkantis pasiūlymas taptų atitinkantis pirkimo dokumentų reikalavimus.

## **KETVIRTASIS SKIRSNIS**

## **DERYBŲ VYKDYMAS**

## Jei Pirkimo dokumentuose buvo numatyta, kad Pirkimo metu bus deramasi, vykdomos derybos, siekiant geriausio Pirkimo dokumentuose nurodytus Bendrovės poreikius atitinkančio rezultato. Derybos vyksta laikantis toliau nurodytų sąlygų:

### visiems tiekėjams taikomi vienodi reikalavimai, suteikiamos vienodos galimybės ir pateikiama vienoda informacija – teikdama informaciją, Bendrovė neturi diskriminuoti tiekėjų;

### tretiesiems asmenims ir derybose dalyvaujantiems tiekėjams negali būti atskleidžiama jokia derybų metu iš tiekėjo gauta informacija, taip pat informacija apie derybų metu pasiektus susitarimus;

### negalima derėtis dėl reikalavimų tiekėjui[[2]](#footnote-2), pasiūlymo vertinimo kriterijų ir vertinimo tvarkos. Bendrovė gali nusimatyti ir daugiau aspektų, dėl kurių nesiderama;

### derybos gali būti vykdomos raštu (elektroniniu paštu arba CVP IS) arba žodžiu (susitikimo su tiekėju metu arba konferencijos telefonu / internetu būdu). Derybų, vykdomų žodžiu, atveju derybų protokole išdėstoma derybų eiga ir derybų metu pasiekti susitarimai, o derybų protokolą pasirašo derybose dalyvavęs Pirkimo organizatorius bei tiekėjas, su kuriuo derėtasi. Jei derybos vykdomos raštu, derybų eigos protokolo surašyti nereikia;

### Derybos vykdomos iki galutinių tiekėjų pasiūlymų pateikimo (jei tiekėjas nepateikia galutinio pasiūlymo, galutiniu pasiūlymu laikomas prieš tai pateiktas to tiekėjo pasiūlymas, įskaitant visus derybų metu atliktus pakeitimus).

## Jeigu buvo vykdomos derybos, įvertinama galutinio pasiūlymo atitiktis Pirkimo dokumentuose nustatytiems reikalavimams, ar tiekėjo pasiūlyta kaina nėra per didelė ir Bendrovei nepriimtina. Jei taikoma – prašoma pagrįsti neįprastai mažą kainą ar sąnaudas Įstatymo nustatyta tvarka. Tiekėjai informuojami apie vertinimo rezultatus (nurodoma, ar pasiūlymas atitiko Pirkimo dokumentuose nustatytus reikalavimus, ar tiekėjas pagrindė neįprastai mažą kainą ar sąnaudas (jei to buvo prašyta)).

## **V SKIRSNIS**

## **PASIŪLYMŲ EILĖS NUSTATYMAS IR GALIMO LAIMĖTOJO KVALIFIKACIJOS PATIKRINIMAS**

## Į pasiūlymų eilę įtraukiami tie tiekėjai, kurių pasiūlymai atitiko Pirkimo dokumentuose nustatytus reikalavimus. Pasiūlymų eilė sudaroma ekonominio naudingumo mažėjimo tvarka. Jei kelių tiekėjų pasiūlymų ekonominis naudingumas yra vienodas, sudarant pasiūlymų eilę, pirmesnis įrašomas tiekėjas, kurio pasiūlymas pateiktas anksčiausiai. Eilė nesudaroma, jei pasiūlymą pateikė ar, Pirkimo procedūrų metu atmetus kitus pasiūlymus, liko vienas tiekėjas.

## **VI SKIRSNIS**

## **PIRKIMO REZULTATŲ PATVIRTINIMAS IR LAIMĖTOJO NUSTATYMAS**

## Bendrovė pirmą pasiūlymų eilėje esantį tiekėją nustato laimėjusiu, jeigu tiekėjo pasiūlymas atitinka Pirkimo dokumentuose nustatytus reikalavimus ir tiekėjo siūloma kaina nėra per didelė ir Bendrovei nepriimtinair, jei buvo reikalaujama, šis tiekėjas per Bendrovės nustatytą terminą patikslino, papildė, paaiškino pasiūlymo informaciją ir (ar) pagrindė siūlomą kainą ar sąnaudas. Tiekėjų, kurie negalėtų būti nustatyti laimėjusiais, pasiūlymai atmetami. Jei pirkime naudotas EBVPD, kreipiamasi į tiekėją, kurio pasiūlymas gali būti pripažintas laimėjusiu, reikalaujant pateikti EBVPD nurodytą informaciją patvirtinančius dokumentus (žr. VPĮ 51 straipsnį). Jei šių dokumentų tiekėjas pateikti negali, jis šalinamas iš Pirkimo. Jei buvo sudaroma pasiūlymų eilė – kreipiamasi į tiekėją, kurio pasiūlymas yra pirmas po tiekėjo, kurio pasiūlymas gali būti pripažintas laimėjusiu, eilėje. Jei pateikti dokumentai patvirtina EBVPD nurodytą informaciją, tiekėjo pasiūlymas skelbiamas Pirkimo laimėtoju.

## Suinteresuotieji dalyviai ne vėliau kaip per 5 darbo dienas nuo sprendimo priėmimo raštu informuojami apie procedūros rezultatus (žr. Įstatymo 68 straipsnio 1 dalį), išskyrus atvejus, kai Pirkimo sutartis sudaroma žodžiu. Dalyvis, kurio pasiūlymas nustatytas laimėjęs, kviečiamas sudaryti Pirkimo ar preliminariosios sutarties.

## Suinteresuotiems dalyviams pateikiama informacija apie:

### pasiūlymų eilę, pažymint, kurie pasiūlymai nebuvo įvertinti;

### laimėjusį pasiūlymą (įskaitant pasiūlymo kainą ir, jeigu taikoma, surinktų balų skaičių);

### atidėjimo termino netaikymą;

### pasiūlymo atmetimo priežastis (taikoma tuo atveju, jeigu konkretaus suinteresuoto dalyvio pasiūlymas buvo atmestas ir apie tai dalyvis nebuvo informuotas anksčiau);

### priežastis, dėl kurių buvo priimtas sprendimas nesudaryti Pirkimo ar preliminariosios sutarties ar pradėti pirkimą iš naujo (jei toks sprendimas buvo priimtas).

## Jei Pirkime EBVPD nenaudotas – pirmasis pasiūlymų eilėje esantis tiekėjas (o jeigu ji nesudaroma – vienintelis pasiūlymą pateikęs ar vienintelis likęs nepašalintas tiekėjas) skelbiamas Pirkimo laimėtoju, suinteresuotieji dalyviai ne vėliau kaip per 5 (penkias) darbo dienas nuo sprendimo priėmimo raštu informuojami apie procedūros rezultatus (žr. Įstatymo 68 straipsnio 1 dalį), išskyrus atvejus, kai Pirkimo sutartis sudaroma žodžiu. Dalyvis, kurio pasiūlymas nustatytas laimėjęs, kviečiamas sudaryti Pirkimo ar preliminariosios sutarties.

## **VII SKIRSNIS**

## **PIRKIMO AR PRELIMINARIOSIOS SUTARTIES SUDARYMAS**

## Jeigu tiekėjas, kuriam buvo pasiūlyta sudaryti Pirkimo sutartį ar preliminariąją sutartį, raštu atsisako ją sudaryti arba nepateikia Pirkimo dokumentuose nustatyto Pirkimo sutarties įvykdymo užtikrinimą patvirtinančio dokumento (jei jo buvo prašoma), arba iki Bendrovės nurodyto laiko nepasirašo Pirkimo sutarties ar preliminariosios sutarties, ar atsisako sudaryti Pirkimo sutartį ar preliminariąją sutartį Įstatyme ir pirkimo dokumentuose nustatytomis sąlygomis, laikoma, kad jis atsisakė sudaryti Pirkimo sutartį ar preliminariąją sutartį. Tokiu atveju Bendrovė siūlo sudaryti Pirkimo sutartį ar preliminariąją sutartį tiekėjui, kurio pasiūlymas pagal nustatytą pasiūlymų eilę yra pirmas po tiekėjo, atsisakiusio sudaryti Pirkimo sutartį ar preliminariąją sutartį.

## Jei priimamas sprendimas nesudaryti Pirkimo sutarties ar preliminariosios sutarties arba pradėti Pirkimą iš naujo – suinteresuotieji dalyviai apie tai informuojami, nurodant tokio sprendimo priežastis.

VII SKYRIUS

NESKELBIAMOS APKLAUSOS VYKDYMO EIGA

## Atliekant Pirkimą neskelbiamos apklausos būdu Pirkimo dokumentai gali būti nerengiami. Jei nusprendžiama juos rengti, jų reikalavimai nustatomi Bendrovės nuožiūra. Bendrovė gali nekelti reikalavimų tiekėjų kvalifikacijai.

## Jei į tiekėją (-us) kreipiamasi raštu – nurodomas pasiūlymų pateikimo terminas. Jis nustatomas toks, kad tiekėjui pakaktų laiko parengti pasiūlymą.

## Susipažinimo su pateiktais pasiūlymais procedūra gali nevykti– Bendrovė gali iš karto patikrinti tiekėjo siūlomą objektą ir vertinti jo kainos priimtinumą.

## Patikrinama, ar tiekėjo siūlomas Pirkimo objektas atitinka Bendrovės poreikius ir ar tiekėjo siūloma kaina nėra per didelė ir Bendrovei nepriimtina. Bendrovė gali nevertinti viso tiekėjo pasiūlymo, jeigu patikrinusi jo dalį nustato, kad pasiūlymas, vadovaujantis jam nustatytais reikalavimais, turi būti atmetamas.

## Jei buvo numatyta, kad Pirkimo metu bus deramasi – vykdomos derybos. Deryboms taikomi šių Taisyklių 45 punkte numatyti principai.

## Laimėtoju gali būti pasirenkamas tik toks tiekėjas, kurio pasiūlymas atitinka Bendrovės poreikius (o jei rengiami Pirkimo dokumentai – juose nustatytus reikalavimus) ir tiekėjo siūloma kaina nėra per didelė ir Bendrovei nepriimtina.

## Jei buvo apklausti keli tiekėjai, laimėtoju išrenkamas tas, kurio pasiūlymas geriausiai tenkina Bendrovės poreikius (o jei buvo rengiami Pirkimo dokumentai – juose nustatytus reikalavimus) ir tiekėjo siūloma kaina nėra per didelė ir Bendrovei nepriimtina.

## Suinteresuotieji dalyviai ne vėliau kaip per 5 darbo dienas nuo sprendimo priėmimo raštu informuojami apie procedūros rezultatus, išskyrus atvejus, kai pirkimo sutartis sudaroma žodžiu.

## Su dalyviu, kurio pasiūlymas nustatytas laimėjęs, sudaroma Pirkimo ar preliminarioji sutartis.

VIII SKYRIUS

PIRKIMO (PRELIMINARIOJI) SUTARTIS

## Pirkimo sutartis (preliminarioji sutartis) yra sudaroma nedelsiant. Sutarties sudarymo atidėjimo terminas nėra taikomas.

## Sudaromoje Pirkimo sutartyje turi būti nustatomas ne ilgesnis kaip 3 metų nuo sutarties sudarymo prekių tiekimo, paslaugų teikimo, darbų atlikimo laikotarpis, išskyrus pagrįstus atvejus, kai, atsižvelgiant į perkamo objekto ypatybes ir siekiant racionalaus lėšų panaudojimo, būtina šį laikotarpį pailginti. Tokie atvejai numatyti Įstatymo 94 straipsnio 5 dalyje.

## Preliminarioji sutartis negali būti sudaryta ilgesniam kaip 8 metų laikotarpiui, išskyrus pagrįstus, su Pirkimo objektu susijusius atvejus, kurie nurodomi skelbime apie Pirkimą arba kvietime tiekėjams. Tokie atvejai numatyti Įstatymo 94 straipsnio 6 dalyje. Pirkimo sutartis preliminariosios sutarties pagrindu gali būti sudaryta ne vėliau kaip iki preliminariosios sutarties galiojimo termino pabaigos, tačiau pati Pirkimo sutartis gali galioti ir ilgiau.

## Sutartis sudaroma raštu. Žodžiu ji gali būti sudaroma tik tada, kai Pirkimo sutarties vertė neviršija 15 000 Eur (penkiolika tūkstančių eurų) (be PVM).

## Laimėjusio dalyvio pasiūlymas, sudaryta Pirkimo sutartis, preliminarioji sutartis ir šių sutarčių pakeitimai, išskyrus informaciją, kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus tiekėjo komercinius interesus arba turėtų neigiamą poveikį tiekėjų konkurencijai, ne vėliau kaip per 15 dienų nuo Pirkimo sutarties ar preliminariosios sutarties sudarymo ar jų pakeitimo, bet ne vėliau kaip iki pirmojo mokėjimo pagal jį pradžios, VPT nustatyta tvarka turi būti paskelbti CVP IS. Šie reikalavimai netaikomi Įstatymo 94 straipsnio 9 dalyje numatytais atvejais.

## Kai Pirkimo sutartis sudaroma raštu, joje turi būti nurodoma:

### perkamos prekės, paslaugos ar darbai, preliminarus, o jeigu įmanoma – tikslus jų kiekis (apimtis);

### kainodaros taisyklės (jas nustatant, gali būti vadovaujamasi VPT patvirtinta metodika);

### mokėjimo tvarka. Mokėjimo laikotarpiai turi atitikti Lietuvos Respublikos mokėjimų, atliekamų pagal komercines sutartis, vėlavimo prevencijos įstatymo 5 straipsnyje nustatytus reikalavimus;

### sutarties prievolių įvykdymo terminai;

### sutarties peržiūros sąlygos ar pasirinkimo galimybės, jeigu tai numatoma;

### subtiekėjai, jeigu vykdant Pirkimo sutartį jie pasitelkiami, ir jų keitimo tvarka;

### informacija, kad jeigu tiekėjo kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, tiekėjas Bendrovei įsipareigoja, kad Pirkimo sutartį vykdys tik tokią teisę turintys asmenys;

### kita informacija, nurodyta Įstatymo 95 straipsnyje, Pirkimo sutartyje pateikiama pagal poreikį, atsižvelgiant į pirkimo objekto specifiką.

## Pasirašant ar nutraukiant Pirkimo sutartį, preliminariąją sutartį, vykdant ir keičiant Pirkimo sutartį, Bendrovės ir tiekėjo bendravimas bei keitimasis informacija gali vykti ne CVP IS priemonėmis.

## Vykdant Pirkimo sutartį, pridėtinės vertės mokesčio sąskaitos faktūros, sąskaitos faktūros, kreditiniai ir debetiniai dokumentai bei avansinės sąskaitos turi būti teikiami naudojantis informacinės sistemos „E. sąskaita“ priemonėmis, išskyrus Įstatymo 34 straipsnio 12 dalyje nustatytus atvejus ir kai Pirkimo sutartis sudaroma žodžiu.

## Bendrovės Ekonominės analizės ir viešųjų pirkimų skyrius CVP IS priemonėmis VPT jos nustatyta tvarka pateikia visų per kalendorinius metus sudarytų pirkimo sutarčių ataskaitą. Ataskaita pateikiama per 30 dienų, pasibaigus ataskaitiniams kalendoriniams metams.

IX SKYRIUS

BAIGIAMOSIOS NUOSTATOS

## Kiekviena atliekama Pirkimo procedūra patvirtinama Bendrovės Pirkimo proceso apraše nustatyta tvarka.

## Planavimo ir pasirengimo Pirkimams dokumentai, Pirkimo dokumentai, pasiūlymai bei jų nagrinėjimo ir vertinimo dokumentai, derybų ar kiti protokolai, susirašinėjimo su tiekėjais dokumentai, kiti su pirkimu susiję dokumentai saugomi Įstatymo 103 straipsnyje nustatyta tvarka.

## Ginčų nagrinėjimas, žalos atlyginimas, Pirkimo sutarties pripažinimas negaliojančia, alternatyvios sankcijos reglamentuojamos Įstatymo VII skyriaus nuostatomis.

\_\_\_\_\_\_\_\_\_\_\_\_\_\_\_\_\_\_\_\_\_\_

1. Jei tiekėjas nėra užsiregistravęs CVP IS, kvietimas dalyvauti Pirkime gali būti išsiunčiamas tik po to, kai Viešųjų pirkimų tarnyba patvirtina tiekėjo registraciją. [↑](#footnote-ref-1)
2. Reikalavimai tiekėjui - tiekėjų pašalinimo pagrindai, kvalifikacijos reikalavimai ir (arba) reikalaujami kokybės vadybos sistemos ir (arba) aplinkos apsaugos vadybos sistemos standartai. [↑](#footnote-ref-2)